stanford-oval/wikipedia huggingface dataset:
אפרים אדלר
חיים

הוריו היו הרב אלכסנדר זוסמן אדלר (1816–1869) וחנה פישל יואל (1820–1889). אחותו אסתר נישאה לשלמה קרליבך, שירש את אביו כרב.
אפרים אדלר למד רפואה בברלין ובפרייבורג. בתקופה זו השתתף גם בסמינר לרבנים ועבד כמורה בבית הספר הדתי עדת ישורון. ב-1882 השתקע בליבק כדי לעבוד כרופא כללי. הוא מונה על ידי הסנאט העליון למכללה הרפואית ולמועצת הכבוד של האגודה הרפואית של ליבק.
הוא היה שותף-מייסד וחבר פעיל בקבוצה המקומית "המזרחי", בליבק והיה חבר זמני בוועד הפועל של התאחדות ציוני גרמניה. הוא גם הקים את להקת הזמר היהודי 'קול רינה', העביר קורס לימוד עברית, וב-1904, ביחד עם ליאו לנדאו, את סניף עזרא בבני ברית.
עם אשתו אגתה, לבית יואל, היו לו חמישה ילדים, ובהם מינה (1883–1968) הבכורה. בנו אלכסנדר (1884) הפך לנציג המזרחי במשרד הארצישראלי בברלין עד עלייתו בשנת 1938 ונפטר בקבוצת יבנה/ישראל ב-1958. בתו, פאולה שפרינצה אדלר, נישאה לרופא הריאות ד"ר מאיר (מקס) אשר, דודו של דייוויד דאובה.
בקיץ הוא נאלץ לסגור את המרפאה שלו מסיבות בריאות, עבר לנורדראך שביער השחור של באדן, ובאוקטובר קיבל שם את תפקיד הרופא הבכיר ומנהל בית החולים לרפואת ריאות, שנוסד ב-1899 על ידי קרל הטינגר, זאת לאחר פירוק קרן רוטשילד הלונדונית, לאחר פשיטת רגל שעברה הקרן.
ספרות מקצועית

Esriel Hildesheimer, Mordechai Eliav: Das Berliner Rabbinerseminar 1873–1938, Berlin 2008 מסת"ב 978-3-938485-46-0, עמ' 52
הערות שוליים

↑  Max Ascher
↑  אשער מאיר
| --- | --- |
בקרת זהויות :  NLI: 987007363883405171  GND: 1151407453  VIAF: 243497027   WorldCat (עם VIAF): 243497027
ותודיענו

"ותודיענו" היא תפילת הבדלה המיועדת לתפילת ערבית למוצאי שבת שהיא גם ערבית של יום טוב, במקום תפילת "אתה חוננתנו" שנאמרת במוצאי שבת רגילים.
בדומה ל"אתה חוננתנו", גם "ותודיענו" נאמר בברכה הרביעית בתפילת שמונה עשרה, שהיא במקרה זה קדושת היום ("אתה בחרתנו").
מקור הנוסח

נוסח זה תוקן על ידי רב ושמואל בבבל ונוסחו המקורי הוא: "ותודיענו ה' אלהינו את משפטי צדקך ותלמדנו לעשות חקי רצונך ותנחילנו זמני ששון וחגי נדבה ותורישנו קדושת שבת וכבוד מועד וחגיגת הרגל בין קדושת שבת לקדושת יום טוב הבדלת ואת יום השביעי מששת ימי המעשה קדשת". במהלך הדורות נעשו שינויים בנוסח.
יש משערים שאחד השינויים, התוספת "הבדלת וקדשת את עמך ישראל בקדושתך", השתרבב לגמרא מתוך הסידור, שכן התוספות ציינו נוסח זה כתוספת נהוגה, שאינה נמצאת אצלם בנוסח שבגמרא.
בנוסח אשכנז ונוסח ספרד נוסף לנוסח ותודיענו גם: "ותבדל ה' אלוקינו בין קדש לחול בין אור לחושך בין ישראל לעמים בין יום השביעי לששת ימי המעשה". מדובר בתוספת מאוחרת שכן נוסח זה לא נמצא בגמרא, במשנה תורה, בסדר רב עמרם גאון, בסידורים כתבי יד ובנוסחי התפילה של שאר עדות ישראל. התוספת נעשתה על מנת שנוסח "ותודיענו" יכיל את כל ה"הבדלות" המצויות בנוסח הרגיל למוצאי שבת (בין קודש לחול, בין אור לחושך וכו').
ראו גם

יקנה"ז
הערות שוליים

↑  תלמוד בבלי, מסכת ברכות, דף ל"ג, עמוד ב'.
↑  תוספות, מסכת פסחים, דף ק"ד, עמוד א', ד"ה בעי.
מוח בורח

| --- | --- |
כרזת הסרט
כרזת הסרט
 בימוי:  כריס ביילי 
 הופק בידי:  רון טיפה
 תסריט:  טים האוזר 
 מדבבים:  ויין אלווין  ראסי טיילור  קלסי גראמר  ג'ים קאמינגס  ביל פרמר
 מוזיקה:  ג'ון דבני 
 אנימטור:  אנדראס דג'ה, גארי דאן, סילבן דבואסי
 מדינה:  ארצות הברית 
 חברת הפקה:  סרטי וולט דיסני אולפני ההנפשה של וולט דיסני
 חברה מפיצה:  בואנה ויסטה הפצת סרטים
 הקרנת בכורה:  11 באוגוסט 1995 (יחד עם ילד בחצר המלך ארתור)
 משך הקרנה:  7 דקות
 שפת הסרט:  אנגלית
 סוגה:  סרט קצר, סרט הנפשה, סרט לכל המשפחה, סרט מוזיקלי, אימה
 סרט הבא:  תפוס את הסוס! 
 דף הסרט ב־IMDb
 
מוח בורח (באנגלית: Runaway Brain) הוא סרט הנפשה קומדיה-אימה קצר אמריקאי שיצא לאקרנים בשנת 1995 והופק על ידי אולפני ההנפשה של וולט דיסני. הסרט, בו מככבים מיקי מאוס ומיני מאוס, מתמקד במיקי שמנסה להרוויח כסף כדי לשלם עבור מתנת יום השנה למיני. הוא ניגש לתפקיד עוזר מעבדה עבור ד"ר פרנקנולי אבל מגלה שהוא מחפש תורם שיחליף מוחות עם המפלצת שיצר. הסרט הונפש על ידי האנימטור אנדראס דג'ה ושוחרר לראשונה ב-1995 מצורף להקרנות הקולנועיות בצפון אמריקה של הסרט "ילד בחצר המלך ארתור", ב-1996 צורף להקרנות הקולנועיות הבינלאומיות של "גופי: הסרט" ובשנת 1999 צורף להקרנות הקולנועיות באוסטרליה של "צעצוע של סיפור 2". זה היה הסרט הקצר המצויר האחרון של "מיקי מאוס" שיצא לאקרנים עד "השג לך סוס!" משנת 2013.
למרות שזכה לביקורות מעורבת מהקהל, הסרט היה מועמד לפרס אוסקר לסרט המונפש הקצר הטוב ביותר בטקס פרסי האוסקר ה-68, והפסיד לסרט "הרפתקה מצמררת" של וואלאס וגרומיט. מחוות מאוחרות יותר לסרט זה בוצעו במדיה הקשורה לדיסני כמו משחק הווידאו מ-2012 "Kingdom Hearts 3D: Dream Drop Distance" מסדרת "Kingdom Hearts".
עלילה

בערב חשוך וסוער, מיני חוזרת הביתה ומוצאת את מיקי משחק במשחק ווידאו של שלגיה ושבעת הגמדים ומתרגזת על כך שמיקי שכח שהלילה הוא יום השנה לדייט הראשון שלהם. מיקי מוצא רעיון ברגע האחרון, לקחת אותה למיני גולף, ומראה לה מודעה בעיתון על זה, אבל היא שמה לב בכלל למודעה אחרת לטיול להוואי, שעולה 999.99 דולר, וחושבת שזו המתנה אליה התכוון מיקי. מיקי מתלבט איך הוא יכול להרוויח מספיק כסף לטיול כשפלוטו מראה לו בעיתון מודעת דרושים לעבודה אצל מדען מטורף בשם ד"ר פרנקנולי ליום של "עבודה חסרת שכל" שתשלם בדיוק את סכום הכסף שמיקי צריך.
בהגיעו לביתו של ד"ר פרנקנולי דמוי הפרימטים, הרצפה תחת מיקי נשמטת והוא נופל היישר למעבדה של פרנקנולי, הדוקטור חושף תוכניתו להחליף את מוחו של מיקי עם זה של המפלצת העצומה שלו, ג'וליוס. הניסוי גורם לפיצוץ שהורג את פרנקנולי, אך העברת המוח הושלמה בהצלחה, כאשר מוחו של מיקי נמצא בגופו הענק של ג'וליוס וג'וליוס בגופו של מיקי.
ג'וליוס המעורפל והמשוגע מוצא את הארנק של מיקי ומבחין בתמונה של מיני, שמיד הוא נפעם ומתרשם ממנה. הוא בורח מהמעבדה ומוצא את מיני בזמן שהיא עושה קניות לבגדי ים, מיני מיד טועה בחושבה שג'וליוס הוא מיקי. מיקי מגיע (בגופו של ג'וליוס) כדי להציל את מיני, אך מיני מבועתת מהמראה שלו וזועקת לעזרה, עד שמיקי משכנע אותה שזה אכן הוא ומניח אותה על ראש גורד שחקים.
ג'וליוס ממשיך לרדוף אחרי מיני, מה שמוביל לקרב בין מיקי וג'וליוס שבמהלכו הם נוחתים על קווי טלפון ומתחשמלים, מעבירים את מוחותיהם בחזרה לגופם המקורי. מיקי ממשיך להילחם בג'וליוס, כששניהם מגיעים לראש הבניין, שם מיקי מצליח לחלץ את מיני וכן לקשור את ג'וליוס בחבל. מיקי משתמש בשלט חוצות ענק, שמפרסם חופשה להוואי, כדי לתלות את ג'וליוס מראש הבניין ומעל רחובות העיר, כאשר הענק מתנודד מעלה ומטה כמו יו-יו.
לבסוף, מיקי ומיני נוסעים יחד להוואי על סירה מתנפחת שנמשכת על ידי ג'וליוס כשהוא שוחה לכיוון התמונה של מיני בארנקו של מיקי, המחוברת לחכה.
דמויות ומדבבים

מיקי מאוס – ויין אלווין
מיני מאוס – ראסי טיילור
ד"ר פרנקנולי – קלסי גראמר
ג'וליוס – ג'ים קאמינגס
פלוטו – ביל פרמר
הפקה

לאחר שחגגה את יום השנה ה-60 של מיקי מאוס בשנת 1988, דיסני חיפשה פרויקטים מונפשים חדשים עם הדמות. הבמאי הסרט כריס ביילי ציין כי "אם היית במאי או חלק ממחלקת הפיתוח, אם היית בין משימות, התבקשת לפתח סרטים קצרים של מיקי", למרות שרק "בן המלך והעני" (1990) היה בהפקה לפני הפרויקט שלו. ביילי תחילה קיבל אישור מנשיא האולפן ג'פרי קצנברג ומנהלי דיסני הנפשות תומאס שומאכר ופיטר שניידר בנוגע לעיבוד מחדש של רעיון שהיה לו לסרט קצר של רוג'ר רביט, "Tourist Trap", אודות מיקי ודונלד דאק היוצאים לחופשה כשדונלד מנסה להרוג את מיקי, אבל לאחר מצגת סטוריבורד כושלת, הוא הציג את הרעיון לסרט זה. ג'ים בייהולד הוקצה ליצירת ה-Layout, איאן גודינג שימש כמנהל אמנותי, ואנדראס דג'ה, שהנפיש את סקאר ב"מלך האריות" (1994), פיתח את הגרסה המפלצתית של מיקי שנשלט על ידי ג'וליוס על סמך הסקיצות של ביילי. Disney Animation France (אולפן הנפשה של דיסני הממוקם בפריז, צרפת), שבדיוק סיים את "גופי: הסרט" (1995), קיבל את עבודת ההנפשה. בזמן שהצוות היה בצרפת, קצנברג עזב את דיסני, מה שהשאיר את ביילי ללא אחד מהמנהלים שהכי תמכו ברעיונותיו. בעוד שלסרט, שהושלם ברובו, נעשתה הקרנה ראשונה מוצלחת בפני המנהלים, שומאכר ושניידר המשיכו לבקש שינויים רבים כמו חתיכת סצנות ודרישה להנפשה חדשה לדמויות. אלה כללו אי הסכמה למיקי המפלצתי לרייר, לעשות את ההתחשמלות של מיקי לקריקטוריסטית יותר ולהחליף את קטע הסיום בו ג'וליוס רודף אחרי דמות עשויה מכריות הזהה למיני לזה שהוא ימשיך לרדוף אחרי תמונת הארנק.
מחוות תרבותיות

תחילתו של הסרט מציג את מיקי משחק גרסה סאטירית של משחקי לחימה כמו הסדרות "מורטל קומבט" ו"סטריט פייטר", כאשר שטיא והמלכה הרעה (בתחפושת הזקנה) מהסרט "שלגיה ושבעת הגמדים" נלחמים זה בזה. העלילה הכללית של הסרט מתייחסת לרומן של מרי שלי "פרנקנשטיין", כאשר דמויותיהם של ד"ר פרנקנולי וג'וליוס הושפעו רבות מוויקטור פרנקנשטיין והמפלצת של פרנקנשטיין. השם המרוכב "פרנקנולי" מגיע מפרנק תומאס ואולי ג'ונסטון, אותם אנימטורים הם שניים מ"תשעת הזקנים" המפורסמים של דיסני.
הארנק של מיקי מכיל תמונה שלו מפליג בספינה מהסרט "ספינת הקיטור וילי" (1928). מיקי גם שורק מוזיקה מ"ספינת הקיטור וילי" לפני שהוא נכנס למעבדה. הארנק כולל גם כרטיס ספרייה מ'ספריית מחוז גילארד' הבדיונית, זו התייחסות לשחקן/במאי/מפיק/סופר סטיוארט גילארד. שיר הנושא מ"ספינת הקיטור וילי" מושמע גם בכתוביות הסיום.
לסרט האימה המכונן של האחים וורנר, "מגרש השדים" משנת 1973, נעשתה מחווה בשוט בו מיקי מגיע לראשונה למעבדה של פרנקנולי, סצנה זו זהה לסצנת הגעתו של האב לנקסטר מרין לביתה של רייגן מקניל.
זאזו מ"מלך האריות" עורך שתי הופעות קמאו קצרות, פעם אחת כשמיקי נשאב למטה למעבדה ושוב כאשר ג'וליוס שואג על מיקי.
אחד מחפציו של מיקי שנראים כאשר הוא נשאב לתוך המעבדה הוא פתק ורוד עם ראשי התיבות "JK" עליו. זוהי התייחסות ליו"ר דיסני לשעבר, ג'פרי קצנברג, שפוטר מהחברה בשנה הקודמת והמשיך להקים את האולפן המתחרה דרימוורקס יחד עם סטיבן ספילברג ודייוויד גפן.
הפצה וביקורת

במונחים של ביקורת כללית, האופי המפחיד של עלילת הסרט הביא לביקורת שלילית מצד כמה מעריצי דיסני בשל הניגוד לטון הקליל של הסרטים המצוירים של מיקי מאוס. אנדי מוני, אז יו"ר יחידת מוצרי הצריכה של דיסני, ציין בלוס אנג'לס טיימס בשנת 2003 כי "עצם העובדה שמיקי היה אחוז דיבוק הייתה מאוד מטרידה" עבור קהלים מסוימים, אם כי הדמות "מתגברת על זה".
הסרט הוקרן מחוץ לתחרות בפסטיבל קאן בשנת 1996. הוא שוחרר לראשונה בצפון אמריקה ב-11 באוגוסט 1995, עם הסרט "ילד בחצר המלך ארתור", ולאחר מכן ב-12 בספטמבר 1996, עם "הגיבן מנוטרדאם" באוסטרליה וב-18 באוקטובר 1996, מצורף ל"גופי: הסרט" בבריטניה. הסרט היה אמור לצאת מחדש יחד עם "101 כלבים דלמטיים", שנשלח לבתי הקולנוע עם הסרט מצורף אליו ב-1996, אך דיסני ביקשו מבעלי בתי הקולנוע לחתוך את הסרט הקצר מכל הדפסי הסרט ולהחליף אותו בקדימונים לסרטי דיסני שהיו צפויים לצאת אז, כולל "הרקולס" ו"הג'ונגל מת מצחוק". ביולי 1997, דיסני צירפה אותו ל"הג'ונגל מת מצחוק".
הסרט היה מועמד לפרס אוסקר לסרט המונפש הקצר הטוב ביותר בטקס פרסי האוסקר ה-68, אך בסופו של דבר הפסיד לסרט "הרפתקה מצמררת" בכיכובם של וואלאס וגרומיט.
ביאורים

↑  באנגלית: pink slip; הודעת פיטורין
הערות שוליים

1 2  Verrier, Richard (23 ביולי 2003). "M-I-C-K-E-Y: He's the Leader of the Brand". Los Angeles Times. {{cite news}}:  (עזרה)
1 2  "1996 | Oscars.org | Academy of Motion Picture Arts and Sciences".
↑  Why Disney buried Runaway Brain, the monstrous Mickey short
↑  "Festival de Cannes: Runaway Brain". festival-cannes.com. נבדק ב-2009-09-20.
↑  "Whither Runaway Brain?". groups.google.com. נבדק ב-2010-08-01.
העולם המופלא של מיקי מאוס

| --- | --- |

 סוגה:  סדרת הנפשה, סדרת קומדיה
 יוצרים:  פול ראדיש
 ארץ מקור:  ארצות הברית ארצות הברית
 שפות:  אנגלית (הסדרה דובבה לשפות נוספות, ביניהן עברית)
 מספר עונות:  1
 מספר פרקים:  20 + 4 פרקי ספיישל
 הפקה
 חברת הפקה:  Disney Television Animation
 הפצה:  דיסני+ 
 אורך פרק:  8 דקות (פרקים רגילים) 22 דקות (פרקי ספיישל)
 שידור
 רשת שידור:  דיסני פלוס
 תקופת שידור מקורית:  18 בנובמבר 2020 – הווה
 תקופת שידור בישראל:  16 ביוני 2022 – הווה
 קישורים חיצוניים
 אתר רשמי
 דף התוכנית ב-IMDb
 
העולם המופלא של מיקי מאוס (באנגלית: The Wonderful World of Mickey Mouse) היא סדרת טלוויזיה מונפשת אמריקאית, המופקת על ידי Disney Television Animation ומונפשת על ידי Mercury Filmworks עבור שירות הסטרימינג דיסני+. סדרה זו היא סדרת המשך לסדרה "מיקי מאוס", והיא יצאה לרגל חגיגות יום ההולדת ה-92 של מיקי מאוס.
בגרסה האנגלית, כל מדבבי הסדרה "מיקי מאוס" חזרו לדבב את הדמויות חוץ מראסי טיילור, המדבבת של מיני מאוס, שהוחלפה על ידי קייתלין רוברוק עקב מותה.
בנובמבר 2021, הסדרה חודשה ל-4 פרקי ספיישל בני 22 דקות, שכל אחד מהם מתרכז בעונה אחת מ-4 עונות השנה.
הדיבוב העברי של הסדרה יצא באיחור, בגלל ששירות הסטרימינג דיסני+ הושק בישראל ב-16 ביוני 2022. כל הפרקים שיצאו עד חודש יוני יצאו בעברית בדיסני+ ביום ההשקה, עם עוד שלל סדרות וסרטים מקוריים של שירות הסטרימינג.
עלילה

הסדרה מתרכזת בהרפתקאותיהם של מיקי מאוס וחבריו בחיי היום-יום, כשהדמויות מוצגות בצורה הומוריסטית ומוקצנת.
דמויות ומדבבים

| שם הדמות | מדבב/ת בשפת המקור ארצות הברית | מדבב/ת בשפה העברית ישראל | תיאור הדמות |
| --- | --- | --- | --- |
| מיקי מאוס | כריס דיאמנטופולוס | אוהד שחר | עכבר שמח ונאיבי, שמנסה תמיד לעזור ולמלא את העולם בחיוכים |
| דונלד דאק | טוני אנסלמו | ניר נדיר | ברווז בעל פתיל קצר, עצבני, חסר סבלנות וקנאי, המתחשב בעצמו ומזלזל בכולם |
| גופי | ביל פארמר | יורם יוספסברג | כלב לא חכם, טוב לב ומגושם, שגר בסירה |
| פלוטו | ביל פארמר | ערן מור | כלב, חיית המחמד של מיקי מאוס |
| פיט רגל-עץ | ג'ים קאמינגס | ערן מור | חתול, עבריין שלעיתים מגלם את הביריון של מיקי מאוס |
| מיני מאוס | קייתלין רוברוק | עינת אזולאי | עכברה, בת זוגו של מיקי מאוס, מהווה את הגרסה הנשית של מיקי מאוס |
| דייזי דאק | טרס מקנייל | הדר שחף-מעיין | ברווזה, בת זוגו של דונלד דאק, מהווה את הגרסה הנשית של דונלד דאק |
| קלרבל | אפריל ווינצ'ל | הדר שחף-מעיין | פרה מוזנחת וחברתן הטובה של מיני ודייזי. |
| לודוויג פון דרייק | קורי ברטון | גדי לוי | ברווז, פרופסור חכם הממציא המצאות מסובכות שגורמות תסבוכות לדמויות הראשיות. |
הסדרה דובבה באולפני אלרום ובוימה על ידי תמי ברק, פרט לספיישל השלישי שבוים יחד עם טליה ברקאי. התרגום העברי לפרקי הסדרה נכתב על ידי גיא זיידמן ואילו התרגום העברי לספיישלים נכתב על ידי מיה בר-שלום, אפרת ענבל ומעין אור.
פרקים

| עונה | עונה | מספר הפרקים | תקופת השידור בישראל> תחילת השידור | תקופת השידור בישראל> סוף השידור |
| --- | --- | --- | --- | --- |
|  | 1 | 20 | 16 ביוני 2022 | 16 ביוני 2022 |
|  | ספיישלים | 4 | 16 ביוני 2022 | ישודר בהמשך |
פרקים > ספיישלים

שני הספיישלים הראשונים מורכבים משלושה סיפורים הקשורים לעונה עליה מסופר, ואילו הספיישל השלישי מורכב מהגרסאות של כל אחת מהדמויות הראשיות לסיפור אחד.
| מספר הספיישל בסדרה | מספר הספיישל | שם הספיישל בשפת המקור ארצות הברית | שם הספיישל בשפה העברית ישראל | תאריך יציאה מקורי ארצות הברית | תאריך יציאה בישראל ישראל | קוד ההפקה |
| --- | --- | --- | --- | --- | --- | --- |
| 21 | 1 | The Wonderful Winter of Mickey Mouse | החורף המופלא של מיקי מאוס | 18 בפברואר 2022 | 16 ביוני 2022 | 201 |
בסיפור הראשון, אנו פוגשים את מיקי השרת, שעובד במפעל ליצירת מזג האוויר הנמצא גבוה בעננים, חולם לקבל קידום וליצור פתיתי שלג. אך כשחלומו מתגשם, הוא בטעות יוצר פתית שלג ענקי לאחר שהשתמש ביותר מדי אבקת שלג לאחר שעת הסגירה. מיקי מאבד את כדור השלג ומוכרך להקריב את יצירת המופת שלו כדי להציל את העיר. בסיפור השני, מיקי דונלד וגופי מגיעים לבקתה באתר נופש, אך לפני שמספיקים להנות מפעילויות האתר, הבקתה נקברת בשלג בעודם בפנים. אך גם אם יצליחו השלישייה להיחלץ מהמצב הנורא, הפזיזות שלהם תגרום לאסונות גרועים יותר. בסיפור השלישי, מיקי ומיני עורכים מופע קסום של החלקה על הקרח, וחייבים להמשיך להחליק כדי לגרום אושר לקהל הנרגש, תוך הימנעות ממכשולים רבים - כולל דייג בשם גופי. מדבבים נוספים: גדי לוי בתפקיד הבוס של מיקי, ערן מור בתפקיד ראש העיר ותמי ברק בתפיקיד הקריינית.
| 22 | 2 | The Wonderful Spring of Mickey Mouse | האביב המופלא של מיקי מאוס | 25 במרץ 2022 | 16 ביוני 2022 | 202 |
בסיפור הראשון, שלושה פרחים, אשכול ענבים וזחל (מיקי, מיני, דייזי, דונלד וגופי), מנסים לעזוב את טחנת הרוח היבשה והרקובה שלהם כדי להגיע אל ראש הגבעה, שם יקבלו אור שמש. בסיפור השני, מיקי ומיני מנסים לנקות את החצר שלהם כדי לאפשר לה לפרוח, אבל כשהאהבה שלהם משפיע על הצמחים, החצר שלהם הורסת את חצרות השכנים ותוקפת את חבריהם. בסיפור השלישי, מיני מנסה לעזור למיקי עם ניקיון האביב, אבל לא מצליחה לגרום לו להיפטר מחפצים לא נחוצים, כי לדעתו, כל חפץ מלא בזיכרונות יקרים.  הערה: האמפרי הדוב, אליס מהסרט "עליסה בארץ הפלאות", טיגר מסדרת הסרטים "פו הדב", צ'יפ ודייל, לומייר, גברת פוטס וכליה מהסרט "היפה והחיה" והוראס הורסקולר מסרטי "מיקי מאוס" הופיעו בספיישל. השמש בשמיים מוצגת על ידי דופי הגמד מהסרט "שלגייה ושבעת הגמדים". בסיפור השלישי, מופיעות גרסאות ישנות רבות של מיקי מאוס, וחפצים שהופיעו בסדרה "מיקי מאוס". באותו הסיפור, מופיעים פריטים שנמכרים בפארקים של דיסני, שמציגים דמויות מהאולפנים הרבים ששייכים לחברה (כגון - כובע של דונלד דאק, בובת ג'דיי, טוסטר וופל של מיקי מאוס והכדור של לאקסו), ופריטים השייכים לפרויקטים של האולפנים הרבים ששייכים לחברה (כגון - המפתח של מיקי מסדרת משחקי הווידאו "Kingdom Hearts", המטאטאים וכובע הקוסם מהקצר "שוליית הקוסם"). כשמיקי מקבל את הצ'ורו הראשון שלו, הוא נמצא בדיסנילנד. לומייר לא דובב לעברית. מדבבים נוספים: ערן מור בתפקיד הקריין וגדי לוי בתפקיד מפלצת הצ'ורו.
| 23 | 3 | The Wonderful Summer of Mickey Mouse | הקיץ המופלא של מיקי מאוס | 8 ביולי 2022 | 8 ביולי 2022 | 203 |
כשמיקי, מיני, דונלד, דייזי וגופי הורסים את "מופע זיקוקי הקיץ המרהיב", כל אחד מהם מספר לראש העיר ההמום את הגרסה שלו למה התרחש בדרך למופע הזיקוקים, אותו לא רצו לפספס כמו בשנים הקודמות. מדבבים נוספים: גדי לוי בתפקיד ראש העיר וסקרוג' מקדאק.
| 24 | 4 | The Wonderful Fall of Mickey Mouse | הסתיו המופלא של מיקי מאוס | 7 באוקטובר 2022 | 7 באוקטובר 2022 | 204 |
פרסים ומועמדויות

| שנה | פרס | קטגוריה | מועמדים | תוצאה | מקור |
| --- | --- | --- | --- | --- | --- |
| 2023 | פרסי אמי לתוכניות לילדים ולמשפחה | ספיישל האנימציה הטוב ביותר | הקיץ המופלא של מיקי מאוס | בהמתנה |  |
הערות שוליים

↑  Michael Schneider, Children’s & Family Creative Arts Emmys 2023 Full Winners List: Disney, Netflix Lead, Variety, ‏2023-12-17 (באנגלית אמריקאית)
נחום עושרי

| --- | --- |
אין תמונה חופשית
 לידה:  1 בינואר 1958 (בן 66)
 מוקד פעילות:  ישראל 
 סוגה:  מוזיקה מזרחית 
 שפה מועדפת:  עברית 
 
נחום עושרי (נולד ב-1 בינואר 1958) הוא מעבד ומפיק מוזיקלי, גיטריסט ובסיסט, מדמויות המפתח במוזיקה הישראלית הים-תיכונית. מוכר בעיקר בזכות עבודתו עם הזמר יואב יצחק, חברו מנעורים.
קורות חייו

עושרי החל את דרכו המקצועית, בסוף שנות ה-70 של המאה ה-20, כנגן גיטרה חשמלית של הזמר התימני שלום צברי. לאחר תקופה קצרה, הקים להקת חתונות, שסולנה היה יואב יצחק, עדיין אלמוני באותן השנים. הלהקה פעלה במשך מספר שנים, ובמקביל ליווה עושרי כנגן גיטרה בס בהופעות ובהקלטות את הזמר חיים משה שעזב את להקת צלילי הכרם ופצח בקריירת סולו.
בשנת 1991, יואב יצחק, חברו של עושרי, התוודע לשיר ארמני שהשמיע שמעון פרנס בתוכניתו השבועית ברדיו. יצחק, חיבר לשיר מילים בעברית, ופנה למעבד שערך עבורו עיבוד שאותו לא אהב, ולכן פנה לעושרי שיחבר עבורו עיבוד אחר. השיר "זה הזמן לסלוח" התפרסם והפך לאחד מהלהיטים הגדולים ביותר של יצחק.
החל משנת 1992 ועד שנת 1998, עושרי עיבד והפיק מוזיקלית מספר אלבומים ליואב יצחק: "זה הזמן לסלוח", ״לאן הולכים כולם״, ״געגועים" ו"תני ללכת" שזכו להצלחה רבה.
ב-1991 עיבד את מרבית שירי אלבומו הרביעי של ישי לוי "מביט מהצד", והלחין מתוכו את השיר "מונה מונה".
ב-1992 עיבד כמחצית משירי אלבומו של נתי לוי "רוח סתיו".
ב-1993 עיבד כמחצית משירי אלבומו של נתי לוי "השמים הם הגבול", וכן את כל שירי אלבום הבכורה של פיני חדד "לא לבד", כאשר שיר הנושא של האלבום הפך ללהיט ענק.
ב-1994 עיבד את שירי אלבומו השני של פיני חדד "אולי נחזור", וכן חלק משירי אלבומו הכפול של דקלון "שר חצי יובל".
ב-1996 עיבד את שירי אלבומו השלישי של פיני חדד "הנשמה", בו בלט החידוש לשיר "שני אהבה קטנים", שביצעה במקור להקת "החברים של נטאשה".
ב-1997 עיבד את מרבית שירי אלבומו של ישי לוי "זירת חיי", את אלבום הבכורה של לידור יוספי "ראש בראש", וכן את אלבומו השלישי של נתנאל "בין השירים".
ב-1998 עיבד את אלבומו השני של לידור יוספי "ילד אתה עולם", בו בלט במיוחד הדואט "תני לי" עם חיים משה, וכן את שירי אלבומו השני של הזמר רונן עניא "דרך הלב".
עושרי עיבד גם שירים לזמרים נתי לוי, אייל גולן, שלומי שבת ואביהו מדינה, ומלווה אותם בנגינה על גיטרה חשמלית ואקוסטית במהלך הופעותיהם.
בין השנים 1998 ל-2004, עושרי שימש כמנהל המוזיקלי של התוכנית "ריח מנטה", ששודרה בערוץ 33 של רשות השידור בהנחייתו של המגיש ירון אילן.
חיים אישיים

עושרי נשוי ואב לשלושה ילדים. מתגורר בראש העין.
הערות שוליים

↑  יעקב בר-און, ‏פיני חדד: "בתקופת 'לא לבד' הייתה היסטריה, מעריצות רדפו אחריי", באתר מעריב אונליין, 14 בנובמבר 2018
↑  פינת הקומוניקט: "ריח מנטה" בדימונה, הלהיט הרומני בערוץ 10, שיחות על יין וסיפורי סומסום, תרבות: יוצאים, nrg מעריב, 27 ביולי 2004
| --- | --- |
בקרת זהויות :  NLI: 987007313265105171
מלון עג'ור

| מלון עג'ור |
| --- | --- |
 מלון עג'ור
מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: דלועאים
משפחה:: דלועיים
סוג:: מלפפון
מין:: מלון
תת־מין:: מלון עג'ור
מלון עג'ור מפסיפס כנסיית כורסי
מֵלוֹן עג'ור (שם מדעי: Cucumis  melo  var.  chate; לעיתים נקרא גם "מלון הקַתַא") הוא תת-מין של פרי מאכל הנמנה עם המלון שבמשפחת הדלועיים.
הפרי שעיר וירוק, מעט מוארך, ויחסי האורך והרוחב שלו עומדים על 1:3 והוא משמש למאכל בהיותו צעיר ועסיסי. מלון העג'ור קרוי במצרית "עגור" והוא ה"קשוא" המוזכר במקרא ואליו התגעגעו בני ישראל בלכתם במדבר: "זכרנו, את-הדגה, אשר-נאכל במצריים, חינם; את הקישואים, ואת האבטיחים, ואת-החציר ואת-הבצלים, ואת-השומים" (במדבר י"א, ה'). הכינוי "מקשה" המוזכר במקרא בתקופת הבית הראשון, התייחס לשדות מיוחדים בהם גדלו 'קשואים'.
בעת העתיקה מלון העג'ור היה אחד מצורות המלונים החשובות בחקלאות המקומית. צורה זו של מלון הוחלפה בצורות חדשות שהחליפו אותה. כך, עם כניסת הקישוא המודרני לחקלאות, הוא קיבל את שמו המקראי של פרי העג'ור, והחליף אותו בחקלאות המקומית. עם זאת, מחוץ לישראל נוהגים לגדל את מלון העגור, למשל, באיטליה.
מלון עג'ור באמנות

עיצובים מדויקים וריאליסטיים של מלוני עג'ור מופיעים על גבי פסיפס בכנסיית כורסי.
לקריאה נוספת

זהר עמר, צמחי המקרא, הוצאת ראובן מס, ירושלים תשע"ב, הפרק "קישואים", עמ' 115-113. גרסה מקוונת של הספר (לבעלי הרשאה), באתר "כותר"
אלכסה אברמוביץ'

אלכסה אברמוביץ' (בסרבית: Алекса Аврамовић; נולד ב-25 באוקטובר 1994) הוא כדורסלן סרבי המשחק בעמדת הרכז בצסק"א מוסקבה מהליגה המאוחדת של VTB.
קריירה מקצועית > שנים מוקדמות

אברמוביץ' גדל במחלקת הנוער של מלאדוסט צ'אצ'אק לפני שעבר ליריבה העירונית בוראץ צ'אצ'אק ב-2013.
בעונת 2013/14 הוא ערך את הופעת הבכורה שלו בבוגרים במדי בוראץ, ולאחר מכן שיחק עונה אחת במדי אוקק בלגרד.
בקיץ 2015 הוא חזר לקבוצתו לשעבר, בוראץ צ'אצ'אק. בעונת 2015/16 הוא סיים כמלך הסלים וכ-MVP של ליגת העל הסרבית בכדורסל עם 20.5 נקודות ו-5.8 אסיסטים למשחק. במשחק מול מלאדוסט זמון הוא קלע 47 נקודות עם 15 מ-21 מהשדה, 6 אסיסטים ו-12 ריבאונדים, ונבחר לשחקן המחזור עם 63 נקודות מדד יעילות.
קריירה מקצועית > וארזה (2016–2019)

ב-16 ביוני 2016 חתם אברמוביץ' בפלקנסטרו וארזה מליגת העל האיטלקית בכדורסל. ב-3 באוקטובר 2016 הוא ערך את הופעת הבכורה שלו בקבוצה נגד דינמו סאסארי, וקלע 4 נקודות ב-15 דקות. בסיבוב הראשון של עונת 2016/2017 בליגת האלופות בכדורסל הוא קלע 29 נקודות ב-25 דקות מול אסוול ליון-וילרבאן. בעונת הבכורה שלו במועדון העמיד אברמוביץ' ממוצעים של 6.5 נקודות ב-25 משחקי ליגה, תוך קליעה ב-36.4% מהשדה.
בעונת 2017/18 שיפר אברמוביץ' את ממוצעיו, ורשם 11.8 נקודות, 3.1 ריבאונדים ו-2.3 אסיסטים ב-30 משחקי סרייה א'. בעונת 2018/19 הוא הופיע ב-30 משחקי ליגה, העמיד ממוצעים של 17.7 נקודות, 3.4 ריבאונדים ו-3 אסיסטים למשחק וקלע 43.8% מהשדה ו-39.5% לשלוש.
קריירה מקצועית > אוניקאחה מאלגה (2019–2021)

ב-28 ביוני 2019 חתם אברמוביץ' לשנתיים באוניקאחה מאלגה מליגת ה-ACB הספרדית. בעונת 2019/20 הוא הושאל לאסטודיאנטס מדריד והעמיד ממוצעים של 14.7 נקודות למשחק לפני שהעונה הושעתה בעקבות מגפת הקורונה בספרד. ב-10 ביוני 2020 הוא חתם מחדש באסטודיאנטס, ובעונת 2020/21 העמיד ממוצעים של 16.4 נקודות, 3.5 אסיסטים ו-2.9 ריבאונדים ב-36 משחקי ליגה ספרדית.
קריירה מקצועית > פרטיזן בלגרד (2021–הווה)

ב-6 ביולי 2021 חתם אברמוביץ' לשנתיים בפרטיזן בלגרד מהליגה האדריאטית והיורוקאפ ב-32 משחקים בעונת 2021/2022 בליגה האדריאטית הוא העמיד ממוצעים של 11.1 נקודות ו-3.3 אסיסטים.
בעונת 2022/2023 ערך אברמוביץ' את הופעת הבכורה שלו ביורוליג והגיע עם פרטיזן לרבע גמר הפלייאוף, בו הפסידה 2–3 לריאל מדריד בסדרת הטוב מ-5. במהלך העונה רשם אברמוביץ' ממוצעים של 6.3 נקודות, 1.9 ריבאונדים ו-1.3 אסיסטים למשחק. פרטיזן סיימה את עונת 2022/2023 כאלופת הליגה האדריאטית לאחר ניצחון 3–2 בדרבי של בלגרד על הכוכב האדום, ואברמוביץ' העמיד ממוצעים של 8.4 נקודות ו-3.2 אסיסטים ב-17 משחקים.
ב-6 ביולי 2023 האריך אברמוביץ' את חוזהו בקבוצה בשנתיים.
קריירה בנבחרת הלאומית

אברמוביץ' משחק מאז 2019 בנבחרת סרביה בכדורסל, אז הופיע במדיה במוקדמות גביע העולם בכדורסל 2019. הוא ייצג את סרביה במוקדמות טורניר הכדורסל באולימפיאדת טוקיו (2020), אליפות אירופה בכדורסל 2022 וגביע העולם בכדורסל 2023.
בגביע העולם בכדורסל ב-2023 הוא העפיל עם סרביה לגמר.